**დაე, გავფრინდეთ!**

ორ საყვარელ მუხლუხოსა

ერთმანეთი გვაბარია,

ჩვენ საბანი აბრეშუმის

თბილად ერთად გვაფარია.

ჩვენს გარშემო თითქოს ყველგან

სიყვარულის სურნელია

და ულევი ალერსი კი

ჩვენი კვნესის მკურნელია!

გულით ვუსმენ შენს საუბარს,

ყურს გალობა ტკბილად ესმის

და ვიცი, რომ ამ სიყვარულს

ეჭვის წვეთი არ დაესმის!

დღე დღეს მისდევს წუთისებრივ,

დრო ვერ ითმენს, ეჩქარება!

აბრეშუმის საბნის მალე

დასასრული ახლოვდება!

ავმა ბედმა ჩვენი ყოფნა

დაასრულა განა თბილად?

შენ იქეცი ლამაზ პეპლად,

მე კი დავრჩი ღამის ჩრჩილად...