**თეთრი მტრედის იარები**

თეთრი მტრედი, მშვენიერი,

ყოველდღე ცად გაიფრენდა,

თავისუფლად მოფარფატე

გალობებსაც იმღერებდა.

მზეში იგი მობრწყინავე

ღრუბლებს ეთამაშებოდა,

ხან ქარს იგი მიჰყვებოდა,

ხან მზეს დაემალებოდა.

ძირიდან კი ვინც უმზერდა,

სიმშვიდით ის დატკბებოდა,

მოსეირნე ბავშვი მხოლოდ

მისი მზერით ერთობოდა.

თუმცა კეთილს ყოველთვის ჰყავს

შურიანი ავი მტერი,

თეთრმა მტრედმა განარისხა

ბოროტების შავი ბერი...

როგორ, თუ ის დაფრინავდა?!

მისცა ვინმემ მას უფლება?!

მისთვის უნდა აეკრძალათ

ცისფერ ცასთან შეუღლება

ბოროტების მოციქულმა

ზურგი ხალხით გაიმაგრა,

კაცნი უცებ ააჯანყა,

ის ბავშვი კი დაიჩაგრა...

როცა ქვევით ჩამოფრინდა,

დაუშინეს თეთრ მტრედს ქვები,

ძალადობა არ ეყოთ და

მიაყოლეს ავი ხმები...

დაჭრილი და დაქანცული

ჩიტი მტერს ძლივს გაეპარა,

მან, სახლიდან გაქცეულმა,

თავი ბნელ ტყეს შეაფარა.

იქ კი დახვდა მტაცებელი,

არ აცადა გაჩერება!

განა თეთრ მტრედს ვინმე აცდის,

ტკბილად, მშვიდად დაბერებას?!

შორს გაფრინდა თეთრი მტრედი,

უცებ ცაც კი მოიღრუბლა,

ოდეს მტრედის გზის მნათობი,

გადაიქცა მზე შავ ღრუბლად...

დაქანცული მტრედი ფიქრობს:-

ვერ მიიღო კაცთა მოდგმამ.

დაჩაგრულმა თეთრმა ჩიტმა

ვერ გაიგო ბავშვის მოთქმა.

არავისთვის ცუდის მქმნელი

ბუნებამაც ვერ მიიღო

და დღეები რომ გავიდა,

წვიმამაც არ გადაიღო...

მან, მშვიდობის თეთრმა მტრედმა,

მშვიდობისთვის ვერ ივარგა...

მეხით სავსე ცად ავარდა

და უკვალოდ დაიკარგა...